Jul 28,2016
5జీ దిశగా వొడాఫోన్‌ అడుగులు
న్యూఢిల్లీ: అంతర్జాతీయ టెలికాం దిగ్గజ సంస్థ వొడాఫోన్‌ 5జీ సేవలను అందుబాటులోకి తెచ్చే దిశగా ప్రయత్నాలను మొదలు పెట్టింది. ఇందులో భాగంగా బ్రిటన్‌కు చెందిన వొడాఫోన్‌ సంస్థ హువాయితో కలిసి 4.5జీ టెలికాం సేవలను విస్తరించే దిశగా చర్యలను మొదలు పెట్టింది. ప్రస్తుతం ఉన్న 4జీ సేవలను పట్టణ ప్రాంతాల్లో మరింత నాణ్యతతో సమర్థంగా అందించే చర్యల్లో భాగంగానే ఎల్‌టీఈ టీడీడీ పరిజ్ఞానాలతో కూడిన 4.5జీ (టీడీడీ+) టెక్నాలజీ దిశగా వోడాఫోన్‌ ప్రయోగాలను కొనసాగిస్తోందని సంస్థ తెలిపింది. 2020 నాటికి 5జీ సేవలను ప్రవేశపెట్టాలన్న ప్రణాళికకు సన్నాహకంగా 4.5జీ దిశగా పని చేస్తున్నట్లుగా సంస్థ ఒక ప్రకటనలో తెలిపింది. తదుపరి తరం టెలికాం టెక్నాలజీ మూలంగా (5జీ) స్మార్ట్‌ఫోన్లపై వర్చువల్‌ రియాల్టీ అప్లికేషన్లతో పాటు మరింత మెరుగైన వేగవంతమైన వీడియో సౌకర్యాన్ని పొందేందుకు వీలుపడుతుందని సంస్థ వివరించింది.
మీ స్నేహితులకు రికమెండ్ చెయ్యండి